নিয়মনীতি না-মেনে ১৫টি সংস্থাকে কানাড়া ব্যাঙ্কের শরৎ বসু রোড শাখা থেকে ৭ কোটি টাকারও বেশি ঋণ দেওয়া হয়েছে বলে অভিযোগ। ব্যাঙ্ক কর্তৃপক্ষের লিখিত অভিযোগ পেয়ে ওই শাখার প্রাক্তন এক কর্তা এবং ঋণগ্রহণকারী সংস্থাগুলির বিরুদ্ধে এফআইআর দায়ের করে তদন্ত শুরু করেছে সিবিআই। 
কেন্দ্রীয় তদন্তকারী সংস্থা সূত্রের খবর, ভারতীয় দণ্ডবিধির ১২০-বি (অপরাধমূলক ষড়যন্ত্র) এবং ৪২০ (প্রতারণা) এবং দুর্নীতি দমন আইনের ১৩(২) ধারায় ব্যাঙ্কের শরৎ বসু রোড শাখার প্রাক্তন এক কর্তা এবং ১৫টি সংস্থার বিরুদ্ধে এফআইআর দায়ের  করা হয়েছে।
গত ২৫ সেপ্টেম্বর কানাড়া ব্যাঙ্কের ডেপুটি জেনারেল ম্যানেজার ডি ভি প্রসাদ রাও সিবিআইয়ের দুর্নীতিদমন শাখার পুলিশ সুপারকে চিঠি (যার প্রতিলিপি ‘এবেলা’র কাছে রয়েছে) দেন। সিবিআই’কে তিনি জানিয়েছিলেন, ২০১৫ সালের ফেব্রুয়ারি থেকে ২০১৬ সালের ৩ মার্চ পর্যন্ত ব্যাঙ্কের শরৎ বসু রোড শাখা থেকে ঋণ দেওয়ার প্রক্রিয়ায় বেশ কিছু ‘অনিয়ম’ লক্ষ করা গিয়েছে। এর প্রেক্ষিতে ‘পরিদর্শনকারী আধিকারিকেরা’ বিশেষ রিপোর্ট তৈরি করেন। চিঠিতে আরও লেখা হয়, ওই শাখার এক কর্তা ‘দায়সারাভাবে’ এবং ‘পদ্ধতি না-মেনে’ ১৫টি সংস্থাকে মোট ৭ কোটি ৬ লক্ষ টাকা ঋণ দিয়েছিলেন। ওই আধিকারিককে পরে কলকাতার সার্কল অফিসে বদলি করা হয়। তিনি ব্যাঙ্কের শরৎ বসু রোড শাখায় প্রায় সাড়ে তিন বছর কাজ করেছিলেন। 
চিঠিতে রাও এ-ও লিখেছেন, ‘অভ্যন্তরীণ তদন্তে ধরা পড়ে, ঋণ অনুমোদনের আগে প্রয়োজনীয় কাজ করা হয়নি। ক্রেডিট লিমিটও খতিয়ে দেখা হয়নি।’ আরও অনেক অসঙ্গতি অভ্যন্তরীণ তদন্তে ধরা পড়েছিল। 
চিঠিতে রাও আরও লিখেছিলেন, ঋণগ্রহীতাদের সঙ্গে ‘যোগসাজশে’ ওই শাখাকর্তা ব্যাঙ্কের সঙ্গে ‘প্রতারণা’ করেছেন। ব্যাঙ্ক তাঁকে যে ক্ষমতা দিয়েছে, তিনি তার অপব্যবহার করেছেন। ক্ষমতার বাইরে গিয়ে কাজ করেছেন। ওই সংস্থাগুলিকে দেওয়া ঋণ সময়সীমার মধ্যে আদায় হয়নি। চলতি বছরের মার্চে রিজার্ভ ব্যাঙ্ক কর্তৃপক্ষকেও প্রতারণার বিষয়টি জানানো হয়েছে। 
অভিযোগ পেয়েই তদন্তে নামে সিবিআই। দুর্নীতি দমন শাখার এক আধিকারিক বলেন, ‘‘আমরা অভিযোগ পেয়ে এফআইআর দায়ের করে তদন্ত শুরু করেছি। সমস্ত তথ্য খতিয়ে দেখে ব্যবস্থা নেওয়া হবে।’’ 

অভিযোগ: এফআইআর’এর প্রতিলিপি